
Ομιλία Προέδρου Διοικητικού Συμβουλίου ΣΕΒ κ. Σπύρου Θεοδωρόπουλου
Ανοιχτή Γενική Συνέλευση ΣΕΒ, Τρίτη 6 Οκτωβρίου 2026

Αξιότιμε κύριε Πρόεδρε της Ελληνικής Δημοκρατίας,
Αξιότιμε κύριε Πρωθυπουργέ,
Αξιότιμε κ. Villeroy de Galhau,
Κυρίες και κύριοι, 

Η αποψινή Γενική Συνέλευση του ΣΕΒ πραγματοποιείται σε μία στιγμή έντονης παγκόσμιας αβεβαιότητας η οποία έχει οδηγήσει σε δραματική μείωση της προβλεψιμότητας και επηρεάζει κάθε επιχείρηση και κάθε πολίτη που τη νιώθει στην καθημερινότητά του.  

Η βεβαιότητα με την οποία ζήσαμε μετά το δεύτερο παγκόσμιο πόλεμο για την ύπαρξη ειρήνης στην Ευρώπη, σήμερα βρίσκεται υπό αμφισβήτηση.  

Διεθνείς κανόνες και συμπεριφορές ανατρέπονται επηρεάζοντας άμεσα, και συχνά δραστικά, το διεθνές γεωπολιτικό και οικονομικό πεδίο. 

Η δασμολογική πολιτική των Ηνωμένων Πολιτειών χρησιμοποιείται συχνά ως μέσο επίτευξης γεωπολιτικών στόχων. 

Η επιθετική εξαγωγική πολιτική της Κίνας δημιουργεί πρόσθετες πιέσεις στην ευρωπαϊκή βιομηχανία. 

Οι συνεχείς μεταβολές του κόστους κάθε μορφής ενέργειας διαταράσσουν τους προϋπολογισμούς κρατών και επιχειρήσεων, και επιδρούν με δραματικό τρόπο στις ζωές των ανθρώπων. 

Πρώτες ύλες ή υλικά συσκευασίας όπως τα πλαστικά, αντιμετωπίζουν τεράστιες ανατιμήσεις λόγω των τιμών του πετρελαίου. 
Οι συνεχείς διαταραχές της εφοδιαστικής αλυσίδας δημιουργούν προβλήματα στην ομαλή λειτουργία των επιχειρήσεων. 

Ως ενδεικτικό παράδειγμα αναφέρω το γεγονός ότι πολλές επιχειρήσεις βιώνουν το παράδοξο να κλείνουν μελλοντικά συμβόλαια με συγκεκριμένες τιμές αλλά οι προμηθευτές να μην εγγυώνται ημερομηνίες παράδοσης.

Η κλιματική αλλαγή επιτείνει την αβεβαιότητα καθώς επηρεάζει τις σοδειές, δημιουργώντας έντονες διακυμάνσεις στις διεθνείς τιμές αγροτικών προϊόντων. Η επικείμενη πρόβλεψη για El Niño μεγάλης έντασης ενδέχεται να επιβαρύνει έτι περαιτέρω τις τιμές. 

Τέλος, δημιουργούνται αβεβαιότητες και στο κόστος χρηματοδότησης.  

Οι κεντρικές τράπεζες ανεβάζουν τα επιτόκια στην προσπάθεια τους να τιθασεύσουν τον πληθωρισμό. Ακόμα και ισχυρές οικονομίες αντιμετωπίζουν αυξημένο κόστος δανεισμού στις εκδόσεις κρατικών ομολόγων. Νομοτελειακά αυτό θα οδηγήσει σε αύξηση του κόστους δανεισμού και για τις επιχειρήσεις.
Μέσα σε αυτό το περιβάλλον παγκόσμιας αναταραχής, η Ευρώπη έχει τις δικές της, πρόσθετες, αβεβαιότητες.
Σε πολιτικό επίπεδο, οι πρόσφατες εκλογές στη Γερμανία και οι δημοσκοπήσεις στη Γαλλία εκφράζουν αμφισβήτηση των πολιτών τους για την κατεύθυνση της Ευρώπης και ασκούν πιέσεις στις κυβερνήσεις τους για μικρότερη συνεισφορά στην Ευρωπαϊκή Ένωση. 
Το γεγονός αυτό δημιουργεί σοβαρές ανησυχίες και για τον ευρωπαϊκό προϋπολογισμό της ερχόμενης επταετίας 2028-2034. Η Ευρώπη καλείται να συνεχίσει να υποστηρίζει την κοινωνική και περιφερειακή συνοχή, τη γεωργία και την πράσινη μετάβαση και ταυτόχρονα να χρηματοδοτήσει την επαναβιομηχανοποίησή της και την ψηφιακή της μετάβαση. 
Πρόσθετες πιέσεις στο νέο προϋπολογισμό δημιουργούνται εξαιτίας της ανάγκης για σημαντική αύξηση των δαπανών για την άμυνα.  
Η Ευρώπη δηλαδή, καλείται να χρηματοδοτήσει περισσότερες κοινές προτεραιότητες, με περιορισμένους πόρους και με ολοένα δυσκολότερους πολιτικούς συμβιβασμούς. 
Ταυτόχρονα, η αποδυνάμωση της ευρωπαϊκής παραγωγικής βάσης λόγω της απόλυτης προτεραιότητας που δόθηκε στην πράσινη μετάβαση οδήγησε σε αποβιομηχάνιση και δημιουργεί κινδύνους ελλείψεων σε κρίσιμα βιομηχανικά προϊόντα, όπως τα πετρελαιοειδή και τα χημικά. Αρκεί κανείς να αναφέρει ότι από το 2009 έχουν κλείσει τα 30 από τα 100 διυλιστήρια που λειτουργούσαν στην Ευρώπη.   
Τέλος, ένας ακόμη παράγοντας αβεβαιότητας είναι οι επερχόμενες εκλογικές αναμετρήσεις σε δέκα χώρες της Ευρωπαϊκής Ένωσης, μεταξύ των οποίων και η Ελλάδα. 
Όμως, παρά τις δυσμενείς και αβέβαιες συνθήκες, η Ελλάδα βρίσκεται σε καλύτερη κατάσταση από πολλές χώρες, ακόμη και του σκληρού πυρήνα της Ευρωπαϊκής Ένωσης. 
Η χώρα συνεχίζει να αναπτύσσεται με ρυθμούς υψηλότερους από τον μέσο όρο της Ευρωζώνης. 
Η συνετή δημοσιονομική πολιτική των τελευταίων ετών, ο περιορισμός της φοροδιαφυγής, οι μεταρρυθμίσεις και η σταθερή μείωση του χρέους ως ποσοστό του ΑΕΠ, έχουν συμβάλει στη συνεχή αναβάθμιση της ελληνικής οικονομίας από τους διεθνείς οίκους αξιολόγησης, στην αναβάθμιση της ελληνικής κεφαλαιαγοράς σε αναπτυγμένη και στην επίτευξη οικονομικής προόδου που αναγνωρίζεται πλέον διεθνώς.
Η ανεργία έχει υποχωρήσει κάτω από το 8% το δεύτερο τρίμηνο του 2026, και βρίσκεται στα χαμηλότερα επίπεδα των τελευταίων δεκαεπτά ετών.
Οι επενδύσεις έχουν ξεπεράσει το 17% του ΑΕΠ σε σχέση με 13,5%  που ήταν το 2020 ενώ οι επενδύσεις σε έρευνα, ανάπτυξη και λογισμικό έχουν αυξηθεί από τα 4,3 δισεκατομμύρια ευρώ το 2020 στα 6,9 δισεκατομμύρια το 2025.
Το τραπεζικό σύστημα έχει εξυγιανθεί. Με ισχυρή κεφαλαιακή επάρκεια και σημαντική μείωση των μη εξυπηρετούμενων δανείων, οι τράπεζες διαθέτουν πλέον μεγαλύτερη δυνατότητα να χρηματοδοτήσουν την πραγματική οικονομία. 
Η πρόοδος αυτή έχει ενισχύσει σημαντικά την αξιοπιστία της χώρας στις διεθνείς αγορές, επιτρέποντας στο Ελληνικό Δημόσιο να δανείζεται με όρους που σε αρκετές περιπτώσεις είναι ευνοϊκότεροι από αυτούς πολλών ισχυρών οικονομιών.
Οι σημαντικές μεταρρυθμίσεις των τελευταίων ετών όπως ο ψηφιακός μετασχηματισμός του κράτους, η επιτάχυνση στην έγκριση επιχειρηματικών σχεδίων προκειμένου να υπαχθούν σε αναπτυξιακούς νόμους, η απλοποίηση αδειοδότησης επιχειρήσεων και η σταθερότητα του φορολογικού πλαισίου, έχουν βελτιώσει το επιχειρηματικό περιβάλλον, ακόμα και αν παραμένουν σημαντικές εκκρεμότητες. 
Στο χώρο της εργασίας, η διαφάνεια που δημιουργήθηκε με την εφαρμογή της κάρτας εργασίας, η μεγαλύτερη ευελιξία, η απλούστευση των προσλήψεων και η μείωση του μη μισθολογικού κόστους λειτουργούν ιδιαιτέρως θετικά.
Παράλληλα, η δημιουργία ανοικτών ταμείων επαγγελματικής ασφάλισης και η εξίσωση των όρων με τα προϊόντα των ασφαλιστικών εταιρειών, δίνει τη δυνατότητα στους εργαζόμενους να βελτιώσουν τους όρους της ζωής τους μετά το τέλος του εργασιακού τους βίου. 
Η συμβολή των επιχειρήσεων στην επίτευξη αυτής της προόδου θεωρούμε ότι υπήρξε σημαντική.
Η βιομηχανία, μόνο τα τελευταία πέντε χρόνια δημιούργησε 41.000 νέες, άμεσες θέσεις εργασίας, έχοντας σχεδόν πλήρως ανακάμψει στα προ της κρίσης επίπεδα και αγγίζοντας τις 500 χιλιάδες στο σύνολο. Επιπλέον, το επιστημονικό προσωπικό έχει αυξηθεί κατακόρυφα, από τα 9 χιλιάδες άτομα το 2015, στα 24.000 σήμερα. 
Η Βιομηχανία είναι πρώτη σε όρους συνεισφοράς στην οικονομία καθώς παράγει άμεσα το 13,1% του ΑΕΠ ενώ η συνολική της συνεισφορά εκτιμάται στο 32%.   
Ταυτόχρονα, η συνεισφορά της στις επενδύσεις, ανέρχεται στο επίπεδο του 42% του συνόλου των επιχειρηματικών επενδύσεων στην Ελλάδα. 
Οι εξαγωγές μεταποιημένων προϊόντων έχουν υπερδιπλασιαστεί σε σχέση με τα προ κρίσης επίπεδα: από τα 18 δισεκατομμύρια ευρώ το 2010, έφτασαν τα 42 δισεκατομμύρια το 2025.
Ο μέσος μισθός στη βιομηχανία κατά τη διάρκεια του 2025, ήταν κατά 32% υψηλότερος από το μέσο όρο της οικονομίας. Επιπλέον, σύμφωνα με τα πιο πρόσφατα στοιχεία, ο ρυθμός αύξησης των μισθών στη βιομηχανία συνεχίζει και κατά το 2026, να είναι υψηλότερος από αυτόν του συνόλου της οικονομίας. 
Όλη αυτή η θετική εξέλιξη έχει βασιστεί στην πορεία πολλών κλάδων της οικονομίας.
Στα τρόφιμα και την Αγροδιατροφή, οι εξαγωγές έφτασαν τα 9 δισεκατομμύρια ευρώ. 
Ο κλάδος φαρμάκου παρουσιάζει άνθιση επενδύσεων και εξαγωγών και πολύ μεγάλη συγκέντρωση υψηλού επιπέδου τεχνικού και επιστημονικού ανθρώπινου δυναμικού. 
Σημαντικότατες επενδύσεις υλοποιούνται στον κλάδο των logistics και της εφοδιαστικής αλυσίδας, καθιστώντας αποτελεσματικότερη τη διακίνηση εμπορευμάτων και πρώτων υλών.
Στις κατασκευές και τις υποδομές αναβαθμίζονται λιμάνια και διασυνοριακές υποδομές βελτιώνοντας τη διασύνδεση της Ελλάδας με τον υπόλοιπο κόσμο.
Εμπόριο και υπηρεσίες επενδύουν σε νέα επιχειρηματικά μοντέλα, στην εξυπηρέτηση πελατών, στις συνεργασίες και συγκεντρώσεις και επιδιώκουν πιο ανταγωνιστικά σχήματα. 
Στον τομέα της ενέργειας, αναβαθμίζεται ο ρόλος της χώρας ως περιφερειακός ενεργειακός κόμβος μέσα από συνεχείς επενδύσεις σε ΑΠΕ και Δίκτυα. 
Το οικοσύστημα των startups συνεχίζει να αναπτύσσεται δυναμικά όπως αποδεικνύει και το γεγονός ότι κατά τη διάρκεια του 2025, τα δημοσιοποιημένα μόνο κεφάλαια που αντλήθηκαν ξεπέρασαν  τα 800 εκατομμύρια δολάρια, μια αύξηση 35% σε σχέση με την προηγούμενη χρονιά.  
Κυρίες και κύριοι. 
Όλα τα παραπάνω, έχουν συντελέσει στους υψηλούς ρυθμούς ανάπτυξης του ΑΕΠ της χώρας τα τελευταία χρόνια. 
Η ανάπτυξη αυτή στηρίχθηκε κυρίως στη μείωση της ανεργίας και στην ένταξη περισσότερων ανθρώπων στην αγορά εργασίας. 
Με δεδομένο όμως το γεγονός ότι η ανεργία πλέον βρίσκεται σε χαμηλά επίπεδα, η αύξηση της απασχόλησης δεν μπορεί να υποστηρίξει σημαντική περαιτέρω μεγέθυνση του ΑΕΠ. 
Το επόμενο, απαραίτητο βήμα είναι η αύξηση της παραγωγικότητας
Όπως όλοι γνωρίζουμε, η παραγωγικότητα ανά εργαζόμενο στην Ελλάδα είναι χαμηλή και παραμένει μόλις στο 54% του ευρωπαϊκού μέσου όρου. 
Το γεγονός αυτό δυσχεραίνει τη διάχυση του οφέλους της ανάπτυξης στο σύνολο της ελληνικής κοινωνίας. 
Στη βιομηχανία η παραγωγικότητα βρίσκεται στο 68% του μέσου όρου της Ευρωπαϊκής Ένωσης. 
Αυτός είναι και ο κύριος παράγων που επιτρέπει στη βιομηχανία να παρέχει υψηλότερους μισθούς στους εργαζόμενούς της καθώς όπως είδαμε και στη μελέτη του ΙΟΒΕ για τον ΣΕΒ, η σύνδεση παραγωγικότητας, επενδύσεων και μισθών είναι άμεση. 
Αναζητώντας την κύρια αιτία της χαμηλής παραγωγικότητας στην Ελλάδα, θα παρατηρήσουμε ότι το επενδεδυμένο κεφάλαιο ανά εργαζόμενο, ως αποτέλεσμα και του επενδυτικού κενού της δεκαετούς κρίσης, είναι 94 χιλιάδες ευρώ όταν στην Ευρώπη είναι 217 χιλιάδες. Είμαστε δηλαδή στο 43% του ευρωπαϊκού μέσου όρου.  
Είναι επομένως επιτακτική ανάγκη να αυξηθεί ο ρυθμός των επενδύσεων παρά το τέλος του Ταμείου Ανάκαμψης. 
Σε αυτό το σημείο είναι χρήσιμο να διευκρινιστεί ότι αυτό που τελείωσε τον Ιούλιο του 2026 είναι η συμβασιοποίηση των επενδύσεων. Η πραγματοποίησή τους θα συνεχιστεί το 2027, 2028 και το 2029. Τα δε οφέλη των επενδύσεων αυτών στην παραγωγικότητα θα καταγραφούν τα επόμενα χρόνια.
Βέβαια, στη σημερινή εποχή είναι αδύνατον να μιλάμε για παραγωγικότητα χωρίς να λαμβάνουμε υπόψη την εκθετική πορεία της Τεχνητής Νοημοσύνης. Εφόσον την υιοθετήσουμε θα μας επιτρέψει να κινηθούμε ταχύτερα στη σωστή κατεύθυνση. Σε αντίθετη περίπτωση, θα αποτελέσει πρόσθετο παράγοντα υστέρησης. Τα μέχρι σήμερα στοιχεία, και το γεγονός ότι έχει υιοθετηθεί μόνο από το 7,7% των επιχειρήσεων έναντι 17% στην Ευρώπη δεν επιτρέπουν εφησυχασμό.
Κύριε Πρωθυπουργέ, συμφωνούμε απόλυτα με τους φιλόδοξους στόχους που θέσατε από το βήμα της ΔΕΘ τόσο για αύξηση των επενδύσεων στα 65 δισεκατομμύρια ευρώ το 2030, όσο και για την αύξηση της συμμετοχής της μεταποίησης στο 12% του ΑΕΠ που σύμφωνα με τους δικούς μας υπολογισμούς μεταφράζεται σε αύξηση της συμμετοχής της Βιομηχανίας στο 16% έως 17%.
Πρόκειται για στόχους που είναι φιλόδοξοι και θα θέλαμε να καταθέσουμε κάποιες προτάσεις οι οποίες πιστεύουμε, θα συμβάλουν στην επίτευξη τους.  
Πριν όμως καταθέσουμε τις προτάσεις μας για το πώς μπορούν να επιτευχθούν οι στόχοι αυτοί, θα θέλαμε να αναφέρουμε προβλήματα που επηρεάζουν αρνητικά τις επενδύσεις σε ευρωπαϊκό αλλά και σε ελληνικό επίπεδο. 
Πρώτον, η προτεραιοποίηση της πράσινης μετάβασης έναντι της ανταγωνιστικότητας της ευρωπαϊκής παραγωγής είχε ως αποτέλεσμα την επιτάχυνση της αποβιομηχάνισης της Ευρώπης. 
Χάθηκαν πολλές εκατοντάδες χιλιάδες θέσεις εργασίας και διέφυγε παραγωγή προς τρίτες χώρες.  
Κατ’ ελάχιστον, θα έπρεπε να έχουν επιβληθεί αντισταθμιστικά μέτρα για όλες τις εισαγωγές από χώρες που δεν εφαρμόζουν τους ίδιους περιβαλλοντικούς κανόνες με την Ευρώπη. 
Αυτό θα είχε ως αποτέλεσμα την προστασία της ευρωπαϊκής παραγωγής και θα δημιουργούσε κίνητρα εφαρμογής της περιβαλλοντικής νομοθεσίας στις τρίτες χώρες. 
Όπως επίσης, θα έπρεπε να έχουν προστατευτεί οι ευρωπαϊκές εξαγωγές από τα υψηλά κόστη συμμόρφωσης. 
Νομίζουμε λοιπόν ότι θα πρέπει να μελετώνται οι επιπτώσεις των αποφάσεων της Ευρωπαϊκής Ένωσης στην ανταγωνιστικότητα και να λαμβάνονται μέτρα εξισορρόπησης ώστε να διαφυλάσσονται οι όροι του ισότιμου ανταγωνισμού. 
Δεν είμαστε αντίθετοι στην πράσινη μετάβαση. Πιστεύουμε ότι μπορεί να συνυπάρξει με την έννοια της ανταγωνιστικότητας. 
Η ενεργειακή μετάβαση απαιτεί δισεκατομμύρια ευρώ ιδιωτικών επενδύσεων σε ΑΠΕ, αποθήκευση ενέργειας και κυκλική οικονομία. Δεν μπορούμε να ζητάμε από τη βιομηχανία να χρηματοδοτήσει την πράσινη μετάβαση και ταυτόχρονα να αποδυναμώνουμε την ανταγωνιστικότητά της. 
Δεύτερον, είναι αναγκαίο να μειωθεί η σημαντική διαφορά του ενεργειακού κόστος της Ευρώπης από τις Ηνωμένες Πολιτείες και την Κίνα η οποία διαβρώνει σταθερά και συνεχώς την ανταγωνιστικότητα της ευρωπαϊκής βιομηχανίας.
Τρίτον, πρέπει να επιταχυνθεί δραστικά η υλοποίηση των προτάσεων της Έκθεσης Ντράγκι. καθώς σύμφωνα με το Draghi Observatory, δύο χρόνια μετά τη δημοσίευση της αρχικής Έκθεσης, μόλις το 16% των προτάσεων έχει υλοποιηθεί πλήρως.  
Τέταρτον, η Ευρωπαϊκή Ένωση πρέπει να γίνει πιο αποτελεσματική στην αντιμετώπιση μεγάλων κρίσεων, όπως αυτή που βιώνουμε αυτή την περίοδο. Είναι απαραίτητη η δημιουργία μηχανισμών που θα λειτουργούν με ταχύτητα. Η Ευρώπη έχει αποδείξει ότι μπορεί να κινηθεί αποφασιστικά όταν οι περιστάσεις το απαιτούν, όπως συνέβη κατά την πανδημία. Πρέπει αυτή η ικανότητα κοινής και γρήγορης αντίδρασης να αποκτήσει μόνιμα χαρακτηριστικά.
---
Βέβαια, το αν θα πετύχουμε το στόχο των 65 δισεκατομμυρίων σε επενδύσεις δεν εξαρτάται αποκλειστικά από την Ευρώπη. 
Εξαρτάται και από την ελληνική πολιτεία η οποία πρέπει να δημιουργήσει τις προϋποθέσεις που θα το επιτρέψουν. 
Οι προϋποθέσεις αυτές καλύπτουν ένα ευρύ φάσμα αναγκών και προκλήσεων: 
Δεν μπορώ παρά να ξεκινήσω από το θέμα της ενέργειας το οποίο είναι καταλυτικός παράγοντας κόστους για το σύνολο της ελληνικής βιομηχανίας. 
Ως πρόεδρος του ΣΕΒ, κύριε Πρωθυπουργέ, θα ήθελα να εκφράσω την ικανοποίησή μας για το γεγονός ότι αναγνωρίζετε εμπράκτως την ανάγκη υποστήριξης της ελληνικής βιομηχανίας προκειμένου να παραμείνει ανταγωνιστική. 
Αξιοποιούνται οι διαθέσιμες δυνατότητες μέσω των μηχανισμών METSAF και CISAF, που η Ευρωπαϊκή Ένωση δημιούργησε για την αντιμετώπιση της κρίσης.  
Επίσης, είναι ιδιαίτερα σημαντικό για εμάς το ότι στα μέτρα που ανακοινώσατε περιλαμβάνεται σχεδόν το σύνολο της ελληνικής βιομηχανίας, ανεξαρτήτως μεγέθους. 
Θα ήθελα να ευχαριστήσω τον Υπουργό Ενέργειας και Περιβάλλοντος, τον Υφυπουργό Ενέργειας και Περιβάλλοντος αρμόδιο για θέματα ενέργειας, τον Υφυπουργό Εθνικής Οικονομίας και Οικονομικών αρμόδιο για τη δημοσιονομική πολιτική και τη Γενική Γραμματέα Ενέργειας και Ορυκτών Πρώτων Υλών, για το θετικό πνεύμα που επέδειξαν κατά τη διάρκεια των συζητήσεών μας. 
Ας ελπίσουμε ότι μέχρι το Δεκέμβριο η κρίση στη Μέση Ανατολή θα έχει εκτονωθεί και οι αγορές ενέργειας θα έχουν εξομαλυνθεί. 
Το επόμενο θέμα στο οποίο θα θέλαμε να αναφερθούμε είναι το χωροταξικό. 
Καταρχάς, οφείλουμε να αναγνωρίσουμε ότι επιτεύχθηκε μεγάλη πρόοδος με το νέο Χωροταξικό για τη Βιομηχανία.  
Όμως, το νέο χωροταξικό προβλέπει ότι η δημιουργία νέων βιομηχανικών μονάδων δεν επιτρέπεται εκτός βιομηχανικών περιοχών. Το γεγονός αυτό, σε συνδυασμό με τον υψηλό βαθμό πληρότητας των υφιστάμενων πάρκων, δημιουργεί ανάγκη για ανάπτυξη νέων βιομηχανικών περιοχών. 
Σε αυτή την κατεύθυνση, η πρότασή μας αφορά στη δημιουργία φορέα ανάπτυξης βιομηχανικών υποδοχέων και στην επίλυση των προβλημάτων που έχουν δημιουργηθεί μετά την ιδιωτικοποίηση της ΒΙΠΕ ΕΤΒΑ. 
Επίσης, πρέπει να δημιουργήσουμε ένα νέο ισχυρό πλαίσιο κινήτρων για στρατηγικές και εμβληματικές επενδύσεις. Η πρότασή μας είναι να θεωρούνται ως εμβληματικές, οι επενδύσεις άνω των 300 εκατομμυρίων ευρώ, με σημαντική επίδραση στο σύνολο της ελληνικής οικονομίας και με παραγωγικότητα τουλάχιστον το 100% του ευρωπαϊκού μέσου όρου στον αντίστοιχο κλάδο. 
Ένα τέτοιο πλαίσιο θα επιτρέψει στην Ελλάδα να διεκδικήσει επενδύσεις όπως το ένα από τα τέσσερα εργοστάσια που ανακοίνωσε κινεζική εταιρία κατασκευής αυτοκινήτων ότι προτίθεται να δημιουργήσει στην Ευρώπη, το δεύτερο υπόστεγο στην ΕΑΒ για αύξηση του ρυθμού αναβαθμίσεων των F16, τη δημιουργία σταθμού συναρμολόγησης και επισκευής των ελικοπτέρων Erickson και άλλα πολλά. 
Στρατηγικές, προτείνουμε να ορίζονται οι επενδύσεις άνω των 150 εκατομμυρίων ευρώ, με σημαντική επίδραση σε περιφερειακό επίπεδο, και βέβαια με πρόβλεψη για την παραγωγικότητα στο 90% του κλάδου στην Ευρώπη. 
Για τους αναπτυξιακούς νόμους, προτείνουμε να αντικατασταθεί το κριτήριο της δημιουργίας νέων θέσεων εργασίας με αυτό της σημαντικής αύξησης της παραγωγικότητας. 
Καθώς το μέγεθος της επιχείρησης αποτελεί ιδιαίτερα σημαντικό παράγοντα της παραγωγικότητας, όπως είδαμε και στην πρόσφατη μελέτη του ΙΟΒΕ, θα θέλαμε να προτρέψουμε την πολιτεία στη δημιουργία ισχυρών κινήτρων για συγχωνεύσεις καθότι οι μέχρι σήμερα προσπάθειες δεν έχουν πετύχει σημαντικά αποτελέσματα. 
Για το μεγάλο θέμα των αναγκαίων επενδύσεων για την εφαρμογή της τεχνητής νοημοσύνης στις επιχειρήσεις, προτείνουμε να ισχύσουν οι ίδιοι κανόνες υπερεκπτώσεων που έχουν θεσπιστεί για την Έρευνα και Ανάπτυξη.
Σημαντικό παράγοντα ενίσχυσης των επενδύσεων θα αποτελέσει και η προστασία των ελληνικών βιομηχανιών από τον αθέμιτο ανταγωνισμό. Ο όγκος των εισαγόμενων βιομηχανικών προϊόντων από τρίτες χώρες αυξάνεται διαρκώς. 
Συχνά παρατηρείται το φαινόμενο κάποια εξ αυτών να μην πληρούν τις ευρωπαϊκές προδιαγραφές. Προτείνουμε την ενδυνάμωση της Γενικής Γραμματείας Βιομηχανίας, μεταξύ άλλων και με τη συνεργασία της με πιστοποιημένους εξωτερικούς ελεγκτές. 
Τέλος, θα ήθελα να κάνω μια πρόταση κυρίως για τις μικρομεσαίες επιχειρήσεις που αντιμετώπισαν προβλήματα, δημιούργησαν οφειλές, βρίσκονται στη μαύρη λίστα του ΤΕΙΡΕΣΙΑ, αλλά σήμερα είτε τις εξυπηρετούν με συνέπεια είτε τις έχουν ρυθμίσει. 
Καταθέτουμε την πρόταση να δημιουργηθεί μια τρίτη κατηγορία επιχειρήσεων που είναι οι επιχειρήσεις με ρυθμισμένες τις ληξιπρόθεσμες οφειλές τους, και να προβαίνουμε στην άμεση διαγραφή όσων έχουν εξοφλήσει τις υποχρεώσεις τους και όχι μετά από δύο έως τρία χρόνια που απαιτούνται προκειμένου να διαγραφούν. 
Άφησα για τελευταία πρόταση την πιο σημαντική. Τον ανθρώπινο παράγοντα. Σήμερα αντιμετωπίζουμε προβλήματα εξεύρεσης εξειδικευμένου τεχνικού προσωπικού καθώς και ανειδίκευτου. Χρειαζόμαστε περισσότερες σχολές με τα χαρακτηριστικά της Σιβιτανιδείου που είναι οργανωμένες με γνώμονα τις ανάγκες των επιχειρήσεων και την προσαρμογή στην εξέλιξη της τεχνολογίας, και ταχύτερες διαδικασίες πρόσκλησης ανειδίκευτων. Χρειαζόμαστε εκπαίδευση που θα δίνει στους νέους προσόντα που συνυπογράφει και η αγορά. Ως ΣΕΒ, είμαστε έτοιμοι να συνεργαστούμε σε έναν τέτοιο στόχο. 
Άλλωστε, η συνεργασία είναι στη φύση του Συνδέσμου μας. 
Γιατί η εμπειρία έχει δείξει ότι η συνεργασία παράγει αποτελέσματα, όπως έγινε με την εθνική κοινωνική συμφωνία, όπως έγινε με την εθελοντική συμφωνία για τις τιμές, όπως έγινε με το χωροταξικό της βιομηχανίας και όπως έγινε με το θέμα του ενεργειακού κόστους.  
Κυρίες και κύριοι.
Πέρυσι έκλεισα την ομιλία μου θέτοντας τον στόχο να καταστήσουμε τη χώρας μας πιο παραγωγική. 
Σήμερα ο κόσμος αλλάζει. Η Ευρώπη αλλάζει ακόμη περισσότερο. Ο στόχος αυτός καθίσταται πιο δύσκολος. 
Είναι δική μας επιλογή αν θα καθορίσουν την τύχη μας οι εξελίξεις ή αν θα διεκδικήσουμε μια καλύτερη θέση στο νέο κόσμο που διαμορφώνεται.
Είναι στο χέρι μας να μετατρέψουμε τη θετική δυναμική σε σταθερά υψηλότερη παραγωγικότητα, μεγαλύτερη προστιθέμενη αξία, καλύτερες δουλειές και υψηλότερα εισοδήματα. 
Η επόμενη περίοδος πρέπει να είναι μια περίοδος φιλοδοξίας με στόχο την επόμενη δεκαετία να έχουμε μια Ελλάδα με περισσότερες και μεγαλύτερες παραγωγικές επιχειρήσεις, ισχυρότερη βιομηχανία, περισσότερες εξαγωγές και ουσιαστική παρουσία στην ευρωπαϊκή παραγωγή, στην τεχνολογία, στην ενέργεια, στην άμυνα και στις ευρωπαϊκές στρατηγικές αλυσίδες αξίας. 
Μια χώρα πιο ανθεκτική στους διεθνείς κλυδωνισμούς.
Μια χώρα με υψηλότερο βιοτικό επίπεδο για τους εργαζόμενους και με διαρκώς βελτιούμενη προοπτική. 
Κλείνοντας, θα ήθελα καταρχάς, να απευθυνθώ στις επιχειρήσεις. Να τις ενθαρρύνω να τολμήσουν να προχωρήσουν στο δρόμο των επενδύσεων ακόμα και σε αυτό το περιβάλλον αβεβαιότητας. 
Γιατί, δεν πρέπει να λησμονούμε ότι αυτοί που θα επενδύσουν, είναι και αυτοί που την επόμενη μέρα θα βρεθούν σε καλύτερη θέση.  
Κύριε Πρωθυπουργέ.
Οι ανακοινώσεις σας για την ενέργεια δείχνουν ότι ο διάλογος με την παραγωγική οικονομία συχνά οδηγεί σε αποφάσεις που αντιμετωπίζουν κρίσιμα προβλήματα. Είμαστε βέβαιοι ότι και οι προτάσεις που καταθέσαμε σήμερα προς την πολιτεία θα τύχουν της δέουσας προσοχής και φροντίδας σας και θα αποτελέσουν αντικείμενο ουσιαστικής εξέτασης και διαλόγου.
Γιατί πιστεύουμε πως συμφωνούμε σε μια βασική αφετηρία, μια θεμελιώδη πεποίθηση: ότι η επιχειρηματικότητα, μέσω της ανάπτυξης που δημιουργεί, βελτιώνει τις ζωές των ανθρώπων. 
Σας ευχαριστώ.

